Preotul vorbește în șoaptă. Achim Băcilă a fost chiar primul coleg al lui Mihai Sămărghițan (preotul ajuns acum la al treilea mandat) în Consiliul Județean Sibiu. Anul era 2008 și IPS Laurențiu Streza bătuse palma și cu PSD, și cu PNL pentru a prelua pe listele lor preoți din subordinea sa canonică. Părintele Băcilă a ajuns la liberali, iar Sămărghițan la social-democrați (le este fidel de atunci).

„Tăvălugul a venit peste mine”, povestește Băcilă.

„Chiar prefectul de atunci și președintele partidului liberal de atunci au insistat. Eu nu și nu. Și iar au venit. Pe ei îi interesa imaginea mea. Toată lumea știa cine e părintele Băcilă. Insistau să mă pună și pe afiș. Îi trăgeam și pe ceilalți. M-au dus la Mitropolie ei. M-am trezit acolo.

Vorbiseră cu mitropolitul Streza?

Sigur. Sigur. Și atunci mi s-a spus că dacă nu te duci…

Și-atunci, în 2010 de ce v-ați retras?

Nu m-am retras. Dar nu discut că e pe linie…”

Ce nu discută Achim Băcilă este contextul în care a fost mazilit în 2010, fiind forțat să-și dea demisia după doar doi ani de mandat. Deși ales pe listele PNL, părintele începuse să se răzvrătească și să voteze după propria conștiință – iar propria conștiință se dovedea tot mai des potrivnică intereselor de grup. Lucrurile ajunseseră până-ntr-acolo încât alți consilieri PNL îi dădeau ghionturi să ridice mâna la vot. Și părintele Băcilă nu o ridica. Dar era o problemă: nefiind membru liberal, preotul nu putea fi exclus din partid, prin urmare nici mandatul de consilier nu i-l puteau invalida. Așa că s-a apelat, pe linie ierarhică, la IPS Laurențiu Streza.

Întrebat de implicarea mitropolitului în demisia sa, părintele Băcilă e ferm: „Nu discut. Eu stau pe ace aici. Și așa v-am spus mult.”

Mai guraliv se dovedește părintele Mihai Sămărghițan. Ne strângem în jurul unei mese dintr-o încăpere răcoroasă aflată într-una dintre anexele Parohiei Cibin din Sibiu. Localnicii folosesc o denumire mai comună – Biserica dintre Brazi – care reușeșe doar în parte să sugereze frumusețea locului. Preotul e îmbisericit aici – a ieșit la pensie și are încuviințarea ierarhului Streza să slujească onorific. Iar părintele Sămărghițan știe bine cum s-a produs înlăturarea lui Achim Băcilă din consiliul județean: așa cum se produsese și numirea, pe linie bisericească.

„Băcilă o fluierat în Biserică. Se amesteca politic. El totdeauna avea ceva de comentat împotrivă. Că dacă era pentru nu avea nimeni nimic cu el. Dar el era împotriva unor propuneri de la partid. Și asta nici Mitropolitului nu i-a convenit și nu îi convine.

Și a intervenit Înaltpreasfinția sa?

Bineînțeles. Președintele liberalilor pe Sibiu (n.r. – actualul senator Mircea Cazan) a luat legătura cu Înaltul, Înaltul m-o chemat – „Așa e?” , „Păi doar știți, nu trebuie să vă spui eu”. Și atunci Mitropolitul l-o retras și am rămas singur doi ani.”

Mihai Sămărghițan descrie felul în care decurg lucrurile pentru un preot ales, după aproape un deceniu de activitate în CJ Sibiu.

„Participăm la vot. Se votează la cerința grupului (n.r. – din care facem parte). Noi votăm, dar fără să intervenim. Când grupul spune problema cutare, noi suntem de acord. Avem un șef de grup și el ne transmite. Nu pot ei să apese pe verde și eu pe roșu sau pe galben, că galben e abținere.

Când e pe biserică eu intervin cu acordul șefului de grup ca și ei să fie de acord cu mine. Și atunci sigur că sunt și eu de acord (n.r. – cu ei), că de aceea m-au acceptat. În rest nu mă privește. Sunt acolo ca să aibă și Biserica un cuvânt de spus în organele locale.”

„Eu nu am fost de acord în momentul în care Mitropolitul m-a propus”, povestește Sămărghițan despre începuturile sale într-ale politicii județene din 2008. Dar Laurențiu Streza a insistat și, până la urmă, cuvântul său este lege în ierarhia bisericească din Arhiepiscopie. Sămărghițan îi fusese soldat credincios, lucrând ani de zile în aparatul administrativ al mitropoliei.

Așa că, de un deceniu, părintele de la Biserica dintre Brazi din Sibiu își ocupă locul de frunte pe lista PSD pentru consiliul județean. În 2008 chiar a deschis-o, în 2012 și în 2016 fiind plasat pe locul 2.